Fico, Robert, poslanec NR SR (2021-10-26):
Ďakujem pekne. Dámy a páni, trošku, ak dovolíte, odľahčím situáciu, začína tu byť dusno. (Reakcia z pléna.) Prosím taxikárov, keby sa ukľudnili. Viete, keď som počúval tie vyjadrenia od pána Sulíka ohľadne akýchsi testov, že aká bude zima a čo bude a kde bude, tak mi to pripomenulo jeden krásny príbeh, ako indiáni došli za šamanom, ktorý býval hore na kopci, a pýtali sa ho, že aká bude zima. No a šaman povedal, že bude studená zima. Tak indiáni išli dole a vyrúbali štvrťku lesa a pripravili si drevo na zimu, ale neboli spokojní. Išli za tým šamanom znovu a pýtajú sa ho, že naozaj bude studená zima? A on hovorí no, myslím si, že bude veľmi studená zima. Určite bude studenšia ako za posledných päť rokov. Tak išli dole, vyrúbali druhú štvrtinu toho lesa. Neboli spokojní, vrátili sa k šamanovi a mu hovoria, že fakt si myslíš, že bude taká studená zima, ako nebola posledných päť rokov? Nie, bude taká zima podľa mňa, že taká nebola pätnásť, dvadsať rokov. Tak išli dole a dorúbali aj tú tretiu štvrtinu. Ale stále neboli spokojní. Došli k nemu hore a pýtajú sa, fakt bude taká studená zima? No chlapi, nikdy ešte taká studená zima nebola, ako bude táto. A, šaman, ako ste na to došiel? No keď na vás pozerám, ako rúbete drevo, tak tá zima bude naozaj veľmi studená. Tak toto je prístup Sulíka. A to je, to sú tie drísty, to je tá neprofesionalita, čo tu predviedol pred niekoľkými minútami a rozpráva nám o nejakom kilečku, v tomto prípade o pätnástich bodoch, ale ani jeden z týchto bodov nesmeruje k tomu, k čomu ho vyzývame a k čomu má byť aj táto schôdza Národnej rady. Dámy a páni, ja sa, samozrejme, vyjadrím aj k tým ostatným dôvodom, pre ktoré sme dali návrh na odvolanie ministra hospodárstva, ale začnem tým, čo považujem za najsprávnejšie, a to je téma energií, za ktoré zodpovedá pán minister Sulík. Som prekvapený, že bol tu predseda vlády Slovenskej republiky, ale ako ste si všimli, aký je rozdiel, keď číta a keď nečíta. Keď číta, tak nejaký súvislý prejav má, keď nečíta a má povedať tri súvislé vety, má s tým vážny problém. Prekvapuje ma, že mu nenapísali tí úradníci do jeho vystúpenia, že sa vrátil predsa zo summitu Európskej únie. A ten summit bol v piatok minulý týždeň. A na tomto summite, dámy a páni, sa Európska rada osobitne zaoberala problematikou zvyšovania cien energií a mimoriadne negatívnych dopadov nielen na domácnosti, ale aj na malé a stredné podniky. Európska rada, a teraz zacitujem plus-mínus, lebo to mám cudzom jazyku hovorí, že členské štáty a Európska komisia majú podľa Európskej rady urgentne a čo najlepšie využiť súhrn opatrení Európskej komisie a prijať také opatrenia, ktoré poskytnú okamžitú krátkodobú úľavu najzraniteľnejším zákazníkom a podporia spoločnosti, berúc do úvahy rozmanitosť a špecifickosť situácie v jednotlivých členských štátoch. Prepáčte, ak to nebolo úplne presné, mám anglickú verziu. Dámy a páni, samotná Európska rada v piatok dala členským štátom zelenú a povedala, vyberte si z toho, čo navrhuje Európska komisia a Európska komisia pripravila tzv. komunikáciu. Táto komunikácia je z 13. októbra 2021, kde presne hovorí, čo by jednotlivé členské štáty mohli urobiť. Nebudem teraz robiť rozbor toho, čo hovoril pán Sulík, pretože môžeme hovoriť, čo má vplyv na rast ceny elektriny. Je to určite predovšetkým nedostatok plynu. Nebudem hovoriť, prečo je nedostatok plynu, to sú dostatočne známe faktúry, pretože je obrovský dopyt momentálne po plyne. Nechcem hovoriť ani o tom, čo sa dnes deje, pokiaľ ide o vzťah Ruskej federácie a Európy. Fakt je ten, že Gazprom plní záväzky, pokiaľ ide o dodávky do západnej Európy a do Európy ako takej. Takže sa nemôže nikto vyhovárať teraz na to, že by Gazprom si neplnil to, čo má podpísané vo svojich zmluvách. My ale vidíme problémy, na ktoré Sulík, minister Sulík, aby som dodržiaval politickú kultúru, vôbec nereagoval. Ak si zoberieme štatistiky, o ktorých hovorí samotná Európska komisia, tak na Slovensku máme 28 % rodín, ktoré nie sú schopné si už zaplatiť dnes plnohodnotné kúrenie plynom, ešte raz, 28 %. Blížime sa k jednej tretine. A ja teraz postavím jednoduchú ľudskú otázku. Ja si pamätám, keď som bol malé dieťa, bývali sme na dedine, tak sa kúrilo zväčša v jednej miestnosti a tie ostatné miestnosti boli bez vykurovania. Potom sme zaviedli totálnu plynofikáciu, dá sa povedať, že Slovensko je krajina, ktorá má jednu z najrozšíreneších plynofikácii na svete. Prakticky každý má skoro prístup, nechcem teraz dotknúť sa obcí, ktoré nemajú, ale veľká časť Slovenska je plynofikovaná. To chceme teraz, keď 28 % rodín nebude schopných si kúriť a dostatočne zatepľovať svoje bývanie, návrat do päťdesiatych a šesťdesiatych rokoch, že si zakúria v kuchyni, v obývačke a v ostatných miestnostiach budú mať zimu? Toto je 21. storočie? Tak ja sa pýtam pána ministra, kde z tých pätnástich bodov, čo predniesol, je odpoveď na túto otázku. Ako pomôžeme 28 percentám domácností, ktorí nevedia, ako budú reagovať na zvýšené ceny plynu? Všimnite si nový akýsi faktor, ako hovorí o cenách plynu. Že teda jeho mrzí, že ide elektrina hore, ale že pokiaľ ide o plyn z priemerného príjmu v roku 2022 vraj budú platiť menej ako doteraz. A to je čo za porovnanie? To znamená, že síce bude zvýšenie ceny plynu a spoliehajú sa na to, že ľuďom idú hore nejaké priemerné príjmy? Dámy a páni, ide hore aj plyn, ide hore aj teplo, ide hore aj elektrina a s tým súvisí všetko, do poslednej bodky sa musí táto krajina pripraviť na obrovské zdražovanie, ktoré už nastalo v tomto okamihu. Prečo pán Sulík nehovoril o tom, čo sa stane napríklad v prevádzkach, ktoré vyrábajú hnojivá? Prudko poklesá výroba hnojív, pretože je evidentné, že tam sa mimoriadne spotrebováva plyn. A vzhľadom na cenu plynu dnes to prestáva byť rentabilné. Viete čo znamená nedostatok pohonných teda hnojív v poľnohospodárstve? Znamená to, že ide cena hore týchto hnojív a na druhej strane začínajú prudko stúpať aj potraviny a ďalšie výrobky, ktoré sú odkázané na poľnohospodársku výrobu. Kde v tých pätnástich bodoch hovoril pán Sulík o nejakých opatreniach tohto charakteru? Veľmi správne nezaradení poslanci Národnej rady komentovali, že bol podaný návrh na zníženie DPH. Áno, my sme tento návrh podporili, lebo má ratio. Prečo ak Európska komisia priamo vyzýva členské štáty, pozrite sa na to, či nechcete zaviesť na nejaké krátke obdobie buď nulovú sadzbu, alebo veľmi nízku sadzbu DPH na energie, to nejdeme urobiť? Veď peňazí, dámy a páni vo vládnej koalícii, máte, koľko chcete. Idete predsa s rozpočtom, ktorý má deficit 5 %, a máte o 9 mld. väčšie výdavky naplánované, ako sme mali my v roku 2019. Máte na to peniaze. Pýtam sa na tú slávnu TPS-ku. No nech si zo mňa nerobí kozy pán Sulík, pretože ak si teraz pozriem Úrad pre reguláciu sieťových odvetví, kde som včera telefonoval, včera o ničom netušili. Samozrejme, že potom asi na základe našej tlačovej konferencie a dnešných ranných požiadaviek tam zavolali, tak zrazu je tam správa, že poďme o tom hovoriť. Čiže nič nie je prijaté. Niečo je akože pripravené, že poďme sa o tom baviť, dva alebo tri týždne. Takže, dámy a páni, my musíme v tomto okamihu skonštatovať veľmi jasne, minister Sulík vo svojej hodinovej reči, ku ktorej sa ešte, samozrejme, vrátim, nepredstavil jedno jediné reálne konkrétne opatrenie, ktoré už je prijaté alebo ktoré mienia prijať v nasledujúcich dňoch a týždňoch, aby sa zabránilo masívnemu zdražovaniu na Slovensku, lebo to masívne zdražovanie už dnes prebieha. Dámy a páni, znovu varujem. Ak vláda nepredloží realistický plán boja proti zdražovaniu vo všetkých oblastiach, čakajte na jar sociálne výbuchy. A potom nehovorte, že lebo SMER alebo Fico, že my sme si dovolili zorganizovať v Košiciach alebo v Rimavskej Sobote nejaké mítingy. Sociálna situácia je tak napätá, veď chodíte do obchodov, to nevidíte, čo sa v tých obchodoch deje? Neporovnávate ceny? Čo stálo 45 eur, stojí dnes možno 60 eur. Pozrite sa, ako idú hore potravinárske výrobky. Všetko, čo v podstate vidíte a čo prechádza do rúk a potrebujete v tom spotrebnom koši, ide hore. A k tomu si dajte, samozrejme, ešte nárast energií, ktoré znásobia toto zdražovanie v priebehu nasledujúceho roka. Prečo by sme nemali mať právo odvolávať ministra Sulíka, keď nie je schopný dať jedno jediné riešenie? On sa stále spolieha, že nejaký trh to vyrieši a že to nejaká zázračná ruka trhu nám prinesie nejaké úľavy. Nie je to tak. Vždy platilo a bude platiť, ak necháte všetko na voľnú ruku trhu, tí, čo sú chudobní, budú chudobnejší, a tí, čo sú bohatí, budú bohatší. To je jediný výsledok voľného trhu. A naďalej platí, áno, pretože my sme sa borili s týmto problémom, že keď sú vlády, ktoré sú ľavicové, ceny energií sú stabilné alebo mierne klesajú. Akonáhle nastupuje vláda pravicová, tak sme svedkami toho, že ceny idú hore a, bohužiaľ, Slovensko si to zažije v roku 2022 na vlastne koži, lebo ak má takého neoliberála na čele ministerstva hospodárstva, ako je pán Sulík, tak sa nečudujme, že to necháva bez akejkoľvek kontroly. Dámy a páni, toto je hlavný dôvod, pre ktorý sme zvolali túto schôdzu Národnej rady. My sa opätovne hlásime a pripomíname, že v tejto situácii musí štát preukázať solidaritu s ľuďmi. Ale nielen štát. Solidaritu musia preukázať banky a solidaritu musia preukázať aj obchodné reťazce. Začnem štátom. Už som pripomenul, pokiaľ by bol SMER – sociálna demokracia vo vláde, okamžite prehodnotíme výdavkovú časť návrhu štátneho rozpočtu na rok 2022. Sú tam výdavky, ktoré netreba realizovať v roku 2022 a myslím si, že z tých deviatich miliárd, čo máte viacej na výdavkovú časť, sa dá vytvoriť jeden fond vo výške tri miliardy eur, ktoré by pokryli všetky požiadavky, ktoré dnes máme, pokiaľ ide o podporu firiem, domácností. Ďalej by sme určite pristúpili v duchu návrhu, ktorý predložili nezaradení poslanci (zaznievanie gongu) k zníženiu DPH ohľadne ceny energií. Určite by sme rokovali s bankami a aj to navrhneme. Predložíme návrh bankového odvodu, aby sme získali 300 mil. eur do štátneho rozpočtu. Nechápem, prečo banky nemajú byť solidárne, keď majú najväčšie zisky v celej histórii. Rovnako treba rokovať s obchodnými reťazcami, pokiaľ ide o marže pri vybraných výrobkoch. Tu sú reálne veci. Ale Sulík nám tu rozpráva o nejakých pätnástich drístoch, ktoré vôbec nevplývajú na to, čo my od nich požadujeme, aby sa okamžite začalo so zdražovaním niečo robiť. Dovoľte mi teraz ešte pár poznámok k ďalším dôvodom, ktoré komentoval pán Sulík.